*Likumprojekts*

**Grozījumi likumā "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību"**

Izdarīt likumā "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" (Latvijas Vēstnesis, 2020, 57B., 67B. nr.) šādus grozījumus:

1. Papildināt likumu ar 5.1 pantu šādā redakcijā:

“**5.1 pants.** Uzņēmumu ienākuma nodokļa maksātāja ar saimniecisko darbību saistīti izdevumi, laikposmā no dienas, kad izsludināta ārkārtējā situācija saistībā ar COVID-19 izplatību līdz 2020. gada 31. decembrim, ir preču un pakalpojumu dāvinājumi ārkārtējās situācijas negatīvi ietekmētai sociālajai grupai (saņēmēju iedzīvotāju ienākuma nodokļa piemērošanas mērķiem nepersonificējot), kā arī citai personai, kuras pamatdarbība ir medicīnas pakalpojumu sniegšana, izglītības nodrošināšana, labdarība, palīdzība sociāli maznodrošinātajiem, personām ar invaliditāti vai bērniem, ja vienlaikus izpildās šādi nosacījumi:

1) dāvinājuma saņēmējs nav ar nodokļu maksātāju saistīta persona;

2) informācija par dāvinājuma pasākumu ir bijusi darīta publiski zināma;

3) informācija par dāvinājuma saņēmēju un atbalsta summu tiek iesniegta Valsts ieņēmumu dienestā kopā ar pārskata gada pēdējā mēneša deklarāciju.”

1. Papildināt likumu ar 39. pantu šādā redakcijā:

“**39. pants.** Latvijas Stabilitātes programmu 2020.-2023. gadam Ministru kabinets saskaņā ar Padomes 1997.gada 7.jūlija regulu (EK) Nr. 1466/97 par budžeta stāvokļa uzraudzības un ekonomikas politikas uzraudzības un koordinācijas stiprināšanu iesniedz Saeimai līdz 2020.gada 30.aprīlim.”

Likums stājas spēkā nākamajā dienā pēc izsludināšanas.

Finanšu ministrs Jānis Reirs